Laupäeval peetakse Palamusel suurt väljanäitust ja maarahva laata, mille keskele jääb ka Palamuse kirik. Kas laadalistele on avatud pühakoja uksed?  Jaan Nuga, Palamuse koguduse õpetaja:  Nagu teeliste kirikute infost nähtub, on Palamuse kirik avatud 1. maist kuni 30. septembrini iga päev kella 9-18ni. Külastajaid on käinud päris tublisti. Aga laadapäeval tekib muidugi kiriku ukse taha järjekord.  Lisaks sellele, et ehk õnnestub kiriku kaitsvate müüride varjus leida mõneks hetkeks ka vaikne nurgake, on võimalus süüdata palveküünal altari kõrval müüriorvas. Kell 12 tuleb meid laulu ja vaimuliku sõnumiga tervitama Koeru koguduse rahvas ning kell 13 Tallinna Peeteli kogudus. Muul ajal on  plaanis lugeda helisalvestuse vahendusel Uut Testamenti.  Tervitame teid rõõmuga Issanda kojas!